Paul Gascoigne

Paul John Gascoigne (tuntud ka hüüdnimega Gazza; sündinud 27. mail 1967 Gatesheadis Dunstonis) on endine Inglismaa jalgpallikoondise poolkaitsja. Ta mängis Newcastle Unitedis (Inglismaa), Tottenham Hotspuris (Inglismaa), Rooma Lazios (Itaalia), Glasgow Rangersis (Šotimaa), Middlesbrough's (Inglismaa), Evertonis (Inglismaa) ja Burnleys (Inglismaa). Esimest korda kutsus Gascoigne'i inglismaa täiskasvanute koondisse Bobby Robson 1988. aasta septembris sõprusmänguks Taani jalgpallikoondise vastu. Esimese värava Inglismaa eest lõi ta MM-valikturniiril Albaania jalgpallikoondise vastu ja järgmises kohtumises tegi oma esimese mängu Inglismaa algrivistuses. MM-valikturniiril saavutas Inglismaa Rootsi jalgpallikoondise järel teise koha (sealjuures väravate vahe oli parem kui Rootsil), aga sellestki piisas finaalturniirile pääsemiseks. 1990. aasta maailmameistrivõistlustel Itaalias tegi Gascoigne kõik Inglismaa mängud peale viimase algusest lõpuni kaasa. Alguses viigistas Inglismaa Iirimaa jalgpallikoondisega 1:1, siis Hollandi jalgpallikoondisega 0:0 ja lõpuks võitis Egiptuse jalgpallikoondise 1:0. See oli ka ainus mäng alagrupis, mis ei jäänud viiki, ning tähendas Inglismaa alagrupivõitu. Järgnes mäng Belgia jalgpallikoondise vastu, kus normaalajal väravaid ei löödud, aga lisaaja eelviimasel minutil lõi David Platt Inglismaa võiduvärava. Gascoigne sai 85. minutil kollase kaardi. Järgnes veerandfinaal Kameruni jalgpallikoondise vastu, mille Inglismaa lisaajal 3:2 võitis. Poolfinaalis Saksa FV jalgpallikoondise vastu lõppesid normaal- ja lisaaeg 1:1, aga Gascoigne sai 99. minutil kollase kaardi, mis tähendab, et viimasest Inglismaa mängust jäi Gascoigne kõrvale. Penaltiseerias tahtis Robson Gascoigne'i lööma saata, aga Gascoigne palus seda mitte teha, sest tundis end ebakindlana. Tema asemele pani Robson Platti, kes lõi kolmanda penalti sisse, aga kaks viimast lööki Inglismaal ebaõnnestusid ja Saksamaa pääses finaali, kus tuligi maailmameistriks. Pronksimängu kaotas Inglismaa Itaalia jalgpallikoondisele 1:2. Gascoigne valiti turniiri sümboolsesse koondisse. Gascoigne'i järgmised hooajad läksid suuresti vigastuse nahka. Kui ta terveks sai, kutsus Inglismaa koondise uus peatreener Terry Venables ta taas koondisse. 1996. aasta Euroopa meistrivõistlused toimusid Inglismaal. Esimeses mängus viigistas Inglismaa Šveitsi jalgpallikoondisega 1:1, Gascoigne mängis esimesed 77 minutit. Teises mängus võitis Inglismaa Šotimaa jalgpallikoondise 2:0, Gascoigne mängis kogu mängu ja lõi 79. minutil teise värava. Kolmandas mängus võitis Inglismaa Hollandi 4:1, Gascoigne mängis kogu kohtumise ja oli mitmes väravas kaasosaline. Veerandfinaalis Hispaania jalgpallikoondise vastu enne penaltiseeriat väravaid ei löödud, aga seal Inglismaa ei eksinud ja võitis 4 löögi järel 4:2, kusjuures Gascoigne realiseeris viimase värava. Järgnes poolfinaal, taas Saksamaa vastu. Juba 3. minutil viis Alan Shearer inglased juhtima ja juba 16. minutil Stefan Kuntz viigistas. Penaltiseerias esimesed 5 lööjat kummaltki poolt ei eksinud (Gascoigne lõi jällegi neljandana), aga inglaste kuues lööja Gareth Southgate eksis, Saksamaa läks taas finaali ja võitis turniiri. Paul Gascoigne valiti turniiri sümboolsesse koondisse. Gascoigne abiellus 1996 oma kauaaegse sõbratari Sheryl Failesiga. Samal aastal sündis nende poeg Regan Paul. Ta lapsendas ka Sheryli kaks esimesest abielust pärit last. Kuid juba 1998 abielu lahutati. Paul tunnistas, et peksis oma naist sageli, ja hiljem rääkis tema kasutütrar Bianca Gascoigne, et Paul peksis ka kasulapsi. Biancast sai fotomodell. Juba sportlaskarjääri ajal oli Gascoigne'il probleeme alkoholiga. 21. oktoobril 2010 vahistati ta kokaiini omamise eest. 11. novembril 2010 läks ta juba 12. korda alkoholismi võõrutusravile. 9. detsembril 2010 mõistis Newcastle'i kohus talle tingimisi 8 nädala pikkuse vanglakaristuse auto korduva joobes juhtimise eest. Paul Gascoigne'il on suured võlad. Teda on korduvalt ähvardatud pankrotiga, aga 2012. aasta alguse seisuga pole tema kui üksikisik veel pankrotti läinud.